Hrvatski jezik (15. travnja 2020.)

**Pismo – pisana vježba**

ROK ZA IZVRŠAVANJE ZADATKA: petak (17. 4.), do 18 sati

Zadatak i upute za rad:

* Dragi učenici, jučer ste se upoznali s načinom pisanja pisma i s njegovom kompozicijom, tj. oblikom u kojem treba biti napisano. Vidjeli ste koje su njegove sastavnice: mjesto pisanja i datum, oslovljavanje, sadržaj pisma, pozdrav i potpis.
* Vi ćete danas pokušati napisati svoje pismo, i to privatno pismo, dakle nekoj vama bliskoj osobi. Ovo je idealna prilika da se javite, naprimjer, nekom prijatelju ili prijateljici iz razreda kojeg/koju niste dugo vidjeli zbog situacije u kojoj se nalazimo. Naravno, to je samo prijedlog, svoje pismo možete uputiti bilo kojoj dragoj osobi, a s kojom se niste dugo vidjeli i čuli.
* Na što ćete morati obratiti pozornost tijekom pisanja tog pisma?

1. Vodite računa o tome da vaše pismo ima potpunu kompoziciju, dakle sve one dijelove koje ste vidjeli da ono mora imati (od mjesta i datuma na početku pa sve do pozdrava i potpisa na kraju).
2. Neka sadržaj vašega pisma čine pitanja koja želite postaviti dragoj osobi, ali ne samo pitanja. Podijelite s tom osobom neke zanimljivosti iz svog života u zadnje vrijeme, kako se osjećate, čime se bavite, kako provodite vrijeme u izolaciji, kako vam je u školi na daljinu. To su sve samo prijedlozi, vi možete podijeliti s tom osobom još puno toga, što god poželite.
3. Važno je da pri pisanju pisma pazite i na pravopisna pravila. U tome će vam pomoći „Pravopisni i pravogovorni kutak“ koji se nalazi na kraju lekcije „Pismo“. Dobro proučite taj kutak jer će vam on poslužiti kao dobra smjernica u pisanju pisma prema pravopisnoj normi.

* Nemojte se ustručavati iznijeti svoje misli, doživljaje i osjećaje u pismu. Nemojte se brinuti za sigurnost vaše privatnosti jer ćete mi to pismo poslati privatnom porukom, dakle pročitat ću ga samo ja i neće biti vidljivo nikom drugom.
* Pismo možete napisati u bilježnicu, a možete i u wordu pa mi proslijediti dokument.
* Budući da će to pismo biti upućeno konkretnoj osobi, neka i ona bude stvarni primatelj. Dakle, nakon što pismo pošaljete meni i ja ga pregledam te eventualno uputim na neke ispravke, tada ćete ga poslati i toj osobi. Iznenadit ćete ju, posebice zato što će to vjerojatno biti novi način komunikacije između vas, osobniji i opširniji od dosadašnjih kratkih poruka koje ste razmjenjivali preko vibera, whatsappa ili messengera.
* **Isti zadatak namijenjen je i učenicima koji nastavu pohađaju uz prilagodbu sadržaja.** Vrlo je jednostavan, a bit će vam i koristan u nekim situacijama za komunikaciju s drugima u budućnosti.

Dajte sve od sebe i sretno u pisanju! ☺

*Učiteljica Darja*